## Pravilnik o službenoj iskaznici građevinskog inspektora i građevinskog nadzornika

### NN 44/1995 (30.6.1995.), Pravilnik o službenoj iskaznici građevinskog inspektora i građevinskog nadzornika

# MINISTARSTVO PROSTORNOG UREĐENJA, GRADITELJSTVA I STANOVANJA

Na temelju članka 54. stavka 3. Zakona o građenju ("Narodne novine"
br. 77/92., 82/92., 26/93. i 33/95.), ministrica prostornog uređenja, graditeljstva
i stanovanja, donosi

## PRAVILNIK

### O SLUŽBENOJ ISKAZNICI GRAĐEVINSKOG INSPEKTORA I GRAĐEVINSKOG NADZORNIKA

Članak 1.

(1) Ovim pravilnikom uređuje se sadržaj i oblik, te način izdavanja
i uporaba službene iskaznice građevinskog inspektora u Ministarstvu prostornog
uređenja, graditeljstva i stanovanja (u daljnjem tekstu: Ministarstvo),
građevinskog inspektora i građevinskog nadzornika u županijskom uredu (u
daljnjem tekstu: ured) i uredu Grada Zagreba (u daljnjem tekstu: ured).

Članak 2.

(1) Službena iskaznica (u daljnjem tekstu: iskaznica) je pravokutnog
oblika i izrađuje se na punijem papiru bijele boje dimenzija 85 x 55 mm
i zaštićuje omotom od prozirne plastične mase,

(2) Sadržaj iskaznice prikazan je obrascem iskaznice koji je tiskan
uz ovaj pravilnik i čini njegov sastavni dio.

Članak 3.

(1) Iskaznicu građevinskom inspektoru u Ministarstvu izdaje Ministarstvo.

(2) Iskaznicu građevinskom inspektoru i građevinskom nadzorniku u uredu
izdaje nadležni ured.

Članak 4.

(1) O izdanim iskaznicama građevinskim inspektorima i građevinskim nadzornicima
vodi se evidencija u Ministarstvu i uredu.

(2) Evidencija iz stavka 1. ovog članka sadrži: ime i prezime građevinskog
inspektora odnosno građevinskog nadzornika kojem je izdana iskaznica, broj
iskaznice, evidencijski broj, datum izdavanja, datum povratka, potpis građevinskog
inspektora odnosno građevinskog nadzornika, te odjeljak za napomenu.

(3) Ministarstvo vodi posebnu evidenciju o izdanim iskaznicama u uredu.

(4) Evidencija iz stavka 3. ovog članka sadrži: naziv ureda kojem je
izdana iskaznica, broj (količina) izdanih iskaznica, klasa i urudžbeni
broj zahtjeva, broj iskaznice, datum izdavanja, te odjeljak za napomene.

Članak 5.

(1) Građevinski inspektor odnosno građevinski nadzornik koji izgubi
iskaznicu ili na drugi način ostane bez iskaznice, dužan je o tome odmah
izvijestiti neposrednog čelnika.

(2) Nova iskaznica izdat će se nakon što je izgubljena ili na drugi
način nestala iskaznica oglašena nevažećom u "Narodnim novinama".

(3) Sukladno stavku 2. ovog članka troškove oglašavanja u "Narodnim
novinama" i izdavanja nove iskaznice snosi građevinski inspektor,
odnosno građevinski nadzornik.

Članak 6.

(1) Građevinski inspektor, odnosno građevinski nadzornik kojem prestane
radni odnos u Ministarstvu i uredu, dužan je prilikom primitka rješenja
o prestanku radnog odnosa odnosno o rasporedu na drugo službeničko mjesto
iskaznicu predati neposrednom čelniku.

(2) Čelnik iz stavka 1. ovog članka dužan je primljenu iskaznicu dostaviti
Ministarstvu.

(3) Građevinskom inspektoru i građevinskom nadzorniku privremeno će
se oduzeti iskaznica, ako je protiv njega provedena istraga ili je podignuta
optužnica do okončanja postupka.

Članak 7.

Ovaj pravilnik stupa na snagu osmog dana od dana objave u "Narodnim
novinama".

Klasa: 361-01/95-03/02

Urbroj: 531-06-95-1

Zagreb,19. lipnja 1995.

Ministrica prostornog uređenja graditeljstva i stanovanja

**Marina Matulović-Dropulić, dipl. ing. arh.**, v. r.

![](dodatni/362725.gif)

![](dodatni/362726.gif)

![](dodatni/362727.gif)

![](dodatni/362728.gif)

Pravilnik, NN 44/1995-858
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)